A4-0153/97

Päätöslauselma uusien tieto- ja viestintäteknologioiden kehittämisestä ja soveltamisesta seuraavana vuosikymmenenä

Euroopan parlamentti, joka

- ottaa huomioon työjärjestyksensä 148 artiklan,

- ottaa huomioon 19. syyskuuta 1996 antamansa päätöslauselman aiheesta «Eurooppa ja maailmanlaajuinen tietoyhteiskunta - suositukset Eurooppa-neuvostolle» ja Euroopan yhteisöjen komission tiedonannosta «Euroopan tie tietoyhteiskuntaan: toimintasuunnitelma» ((EYVL C 320, 28.10.1996, s. 164)),

- ottaa huomioon 28. marraskuuta 1996 antamansa päätöslauselman Euroopan tiede- ja teknologiapolitiikan näkymistä 2000-luvulla ((EYVL C 380, 16.12.1996, s. 72)),

- ottaa huomioon komission vihreän kirjan innovaatiosta (KOM(95)0688),

- ottaa huomioon tutkimusta, teknologista kehittämistä ja energia-asioita käsittelevän valiokunnan mietinnön (A4-0153/97);

A. ottaa huomioon, että Euroopan unionin teollisuuspolitiikan on keskityttävä tieto- ja pääomavaltaisiin toimiin ja tuotteisiin, jotta se saisi kilpailukykyisen aseman tieto- ja viestintäteknologioiden (ICT) maailmanmarkkinoilla,

B. ottaa huomioon, että tutkimuksesta on ilmennyt myös, että tieto- ja viestintäteknologia-ala kehittyy Yhdysvalloissa ja Kaakkois-Aasiassa nopeammin kuin Euroopassa,

C. ottaa huomioon, että vuonna 1998 USA:n liittovaltion tieto-ja viestintäteknologian TTK-budjetti kasvaa 10 % kun yleisen TTK-budjetin kasvu on 2,2 %,

D. ottaa huomioon, että yhtenäisten ja homogeenisten Euroopan sisämarkkinoiden puuttuminen uhkaa jarruttaa Euroopan tieto- ja viestintäteknologiamarkkinoiden kehitystä,

E. ottaa huomioon, että aloittelevat ja laajentuvat tieto- ja viestintäteknologiayritykset vetävät puoleensa riskipääomaa vaivalloisesti,

F. ottaa huomioon, että - kuten tieto- ja viestintäteknologia-alan TTK-ohjelmien viimeaikaiset arviot osoittavat - Euroopan unionin TTK-politiikan tehokkuus tällä alalla ei ole paras mahdollinen, mikä johtuu käytössä olevien varojen rajallisuudesta ja joustavuuden puutteesta raskaissa byrokraattisissa rakenteissa;

1. On sitä mieltä, että kun otetaan huomioon Euroopan tieto- ja viestintäteknologia-alan nykyinen tilanne, jäsenvaltioiden on ponnisteltava lujemmin yhteisön päätöksenteossa sovittaakseen paremmin yhteen kansalliset tieto- ja viestintäteknologiapolitiikkansa, jotta ne edistäisivät yhtenäisten Euroopan tietoteknologiamarkkinoiden syntymistä; tämä koskee erityisesti säännöstöä normeista ja standardeista, tavaramerkeistä ja patenteista sekä mahdollisuuksia käyttää tieto- ja viestintäteknologian infrastruktuuria, jotta Euroopan tuotteet ja palvelut ovat yhteensopivia ja yhteentoimivia sekä Euroopan unionissa että koko maailmassa;

2. Pyytää nopeampaa, tehokkaampaa ja helpompaa käsittelyä yhteisön tavaramerkeille Alicanten sopimuksen puitteissa sekä parempaa tehokkuutta ja hintojen laskua patenttien rekisteröinnissä Euroopan patenttivirastossa, jotta etenkin pk- yrityksiä rohkaistaan rekisteröimään enemmän patentteja;

3. Pyytää toteuttamaan pikaisesti yhteisön standardien tutkimuksen, kehittämisen ja vahvistamisen erityisesti tietoliikenteen suojaamisen (enkryptio), rahoituksellisten toimien ja yksityisyyden alalla;

4. Pyytää Euroopan unionia ja jäsenvaltioita luomaan pikaisesti säännöstön, jolla lujitetaan erityisesti vapaiden markkinavoimien toimintaa; on estettävä se, että oikeusvarmuuden puute jarruttaa kehitystä;

5. Pyytää komissiota kiinnittämään huomiota uuden tieto- ja viestintäteknologian tuomiin lisääntyneisiin mahdollisuuksiin digitaaliseen piraattitoimintaan; pyytää myös komissiota tiedottamaan digitaalisen tiedon suojakeinoista ja nostaa tietoisuutta näistä kysymyksistä yrityksissä, varsinkin sähköiseen kaupankäyntiin pyrkivissä pk-yrityksissä;

6. Pyytää Euroopan unionia ja jäsenvaltioita edistämään laajan ja helppopääsyisen jakeluinfrastruktuurin kehittämistä tieto- ja viestintäteknologian sovelluksille ja palveluille, koska tällainen infrastruktuuri on edellytys näiden palveluiden laajalle leviämiselle; on lisäksi sitä mieltä, että viestinnän ja tietotekniikan lisääntyneen yhdentymisen vuoksi myös eurooppalaisten sääntöjen laadinnassa yhtenäisyyden tulisi heijastua, niin että eri teknologian muotojen yhteiskäyttöä ei estettäisi; pitää välttämättömänä, että kehitetään suoria ja käyttäjäystävällisiä liitäntöjä;

7. Pyytää komissiota valmistelemaan jo nyt toimenpiteitä, joilla voidaan parantaa sisämarkkinoiden toimintaa vuoden 1998 jälkeen; tällöin on tarkasteltava nimenomaan mahdollisuuksia, joita internet tarjoaa sekä pk-alan että markkinalohkojen kuten sähköisen kaupankäynnin, opetuksen, ympäristön, terveydenhuollon ym. kannalta;

8. Pyytää komissiota ja jäsenvaltioita noudattamaan uutta tietoteknologiapolitiikkaa, jossa otetaan huomioon eri tietoteknologialohkojen tarjoamat mahdollisuudet ja joka johtaa teknologian ja sisällön väliseen parempaan tasapainoon, mikä lisäisi Euroopan kehitysmahdollisuuksia;

9. Toivoo sellaista politiikkaa, joka edistää verkostojen ja keskittymien muodostumista; toivoo lisäksi sellaista politiikkaa, jonka avulla on mahdollista sovittaa paremmin yhteen Euroopan unionin eri keinot;

10. Pyytää komissiota koheesiopolitiikassaan ja rakennerahastoissaan antamaan köyhimmille alueille etusijan niihin hankkeisiin, joissa käytetään uusia tieto- ja viestintäteknologioita ja rakennetaan niihin liittyvää infrastruktuuria;

11. Pyytää Euroopan unionia ja jäsenvaltioita noudattamaan Euroopan tietoteknologiapolitiikkaa, joka ei keskity ainoastaan suuriin yrityksiin vaan pikemminkin pk-yrityksiin, joille sen on annettava enemmän teknistä apua erilaisten ohjelmien ja rakennerahastojen kautta; pk-yritysten on lisäksi saatava enemmän vaikutusvaltaa, ja ne on otettava mukaan TTK-politiikan muotoilemis- ja toteuttamismenettelyyn;

12. Pyytää komissiota ja jäsenvaltioita edistämään sellaisia tieto- ja viestintäteknologian sovelluksia ja palveluita, joilla eurooppalaiset yhtiöt pyrkivät tarjoamaan eurooppalaista kulttuuri-, taide-, historia- ja kieliperintöä;

13. Toteaa, että komissio on viidettä puiteohjelmaa koskevassa ehdotuksessaan yksilöinyt 28 % kokonaisvaroista käytettäväksi tietoyhteiskunnan kehittämiseen; huomauttaa päättävänsä myöhemmin yhteispäätösmenettelyssä tämän ehdotuksen soveltuvuudesta;

14. On sitä mieltä, että erityisesti viidennessä puiteohjelmassa on saatava aikaan tasapainoisempi toimintajakautuma perusteknologioiden, järjestelmien ja sovellusten välillä; teknologian ja sisällön välistä tasapainoa on parannettava;

15. Muistuttaa, että T& K-toiminnan, T& K-tulosten ja taloudellisten tulosten välillä ei ole suoraa yhteyttä; nykyisiä ja tulevia T& K-ohjelmia on tutkittava sen mukaan, ovatko ne (taloudelliselta kannalta) onnistuneita vai eivät; näiden tutkimusten on johdettava tutkimusohjelmien parempaan ohjaukseen ja tuotettava «parhaita menettelytapoja» tulevia T& K-ohjelmia varten;

16. On sitä mieltä, että Euroopan on tieto- ja viestintäteknologiapolitiikassaan kiinnitettävä enemmän huomiota puhe- ja kieliteknologiaan, jotta olemassa oleva taitotietoa ja kokemusta monikielisyydestä voidaan käyttää hyväksi maailmanlaajuisen kilpailuedun saavuttamiseksi;

17. Pyytää komissiota ja jäsenvaltioita vähentämään tuntuvasti EU:n TTK-ohjelmiin liittyvää byrokratiaa, menettelyjä ja taloudellista rasitusta; maksujen on tapahduttava nopeammin; ohjelmien itsensä on oltava vähemmän yksityiskohtaisia;

18. Pyytää jäsenvaltioita antamaan mahdollisuuden käyttää tieto- ja viestintäteknologiaa ja tieto- ja viestintäteknologian mahdollisuuksia mahdollisimman paljon julkisen sektorin palveluissaan sekä viestinnässään, ja luomaan edellytyksiä, jotta TTK-ponnistelut saataisiin tuottamaan enemmän, viranomaisten on toimittava paikallisella, alueellisilla, kansallisella ja Euroopan tasolla «johtavina kuluttajina» tai «käynnistävinä kuluttajina» niiden tuotteiden ja palvelujen osalta, jotka ovat peräisin TTK- ponnisteluista; viranomaiset voivat käyttää merkittävää vaikutusvaltaansa terveydenhuollon, vanhustenhuoltopolitiikan, liikenteen, kuljetuksen ja koulutuksen markkina-alueilla kannustamalla tieto- ja viestintäteknologian käyttöön;

19. Pyytää jäsenvaltioita levittämään laajalti tietoa hallitusten sähköisten tietopalveluiden tarjonnasta ja kannustamaan niiden käyttöön;

20. Pyytää komissiota varmistamaan, että saatavilla on riittävä määrä luotettavia teollisuutta ja markkinatilannetta koskevia tilastotietoja;

21. Pyytää jäsenvaltioiden paikallisia, alueellisia ja kansallisia viranomaisia tekemään aloitteen tietoteknologian liittämisestä kiinteäksi osaksi niiden omien yksiköiden toimintaa ja siten kannustamaan esimerkillään niitä, jotka toimivat markkinoilla; pyytää myös komissiota ottamaan huomioon monien paikallisten ja alueellisten viranomaisten sekä alueiden välisen ja rajat ylittävän yhteistyön parissa toimivien elinten, jotka soveltavat jo menestyksellä tietoteknologian etuja ja yhdistävät yksikkönsä tietoverkoilla, tarjoaman esimerkin ja edistämään näitä aloitteita konkreettisin toimin;

22. Pyytää jäsenvaltioita panemaan täytäntöön yleisessä opetuksessa pikaisesti tietoteknologian sovellukset (multimediatuotteet); on käynnistettävä erityisohjelmia opettajien opettamiseksi uuden tekniikan käytössä; käynnistettyjä hankkeita, joiden on edistettävä tieto- ja viestintäteknologioiden käyttöä opetuksessa, on jatkettava voimaperäisesti; tämä kannustaa oppimateriaalin kustantajia kehittämään lisää multimediaopetusvälineitä; pyytää toimielinten välistä keskustelua siitä, olisiko edellä mainittu sisällytettävä tulevaisuudessa rakennerahastojen toimintaan;

23. Katsoo, että väestön ikääntyminen Euroopan unionissa tarjoaa merkittäviä mahdollisuuksia tieto- ja viestintäteknologia-alalle, koska vanhukset ovat tulevaisuudessa suuri markkina-ryhmä; pyytää näin ollen komissiota laatimaan tutkimus-, kehitys-, ja sovellusohjelman tieto- ja viestintäteknologiasta ja väestön ikääntymisestä;

24. Katsoo, että uusien tietoteknologioiden tarjoamista mahdollisuuksista olisi tiedotettava nopeammin ja tietojen tulisi olla helpommin yksityishenkilöiden saatavissa; pyytää komissiota yhteistyössä jäsenvaltioiden kanssa tukemaan ja tehostamaan Euroopan laajuista tiedotuskampanjaa tietoyhteiskunnan mahdollisuuksista EU:n kansalaisten kannatuksen saamiseksi; ainoastaan tunneperäinen osallistuminen voi saada tekniikan henkiin;

25. Liittyen niin sanottuun vuosituhannen vaihteen aikapommiin, eli siihen, että tietokoneiden sisäiset kellot oletettavasti eivät pysty tunnistamaan vuotta 2000, pyytää komissiota aloittamaan maailmanlaajuiset neuvottelut tietotekniikka-alan kanssa, jotta saavutettaisiin mahdollinen yleismaailmallinen ratkaisu ongelmaan, ja tiedottamaan parlamenttia neuvottelujen tuloksista, ottaen huomioon, että ratkaisun hinta ei saa olla liian korkea nykyisille tietokoneen käyttäjille;

26. On sitä mieltä, että kasvun on oltava luonteeltaan paitsi määrällistä myös laadullista; sen vuoksi Euroopan tietoteknologiapolitiikan on perustuttava paitsi talouskasvulle myös erityisesti kestävään ja ekologiseen kehitykseen ja yhteiskunnalliseen hyvinvointiin;

27. Kehottaa puhemiestään välittämään tämän päätöslauselman komissiolle ja neuvostolle sekä jäsenvaltioiden hallituksille ja parlamenteille.